หุ้นดาวโจนส์ปิดบวก 11.75 จุด
ดัชนีดาวโจนส์ตลาดหุ้นนิวยอร์กปิดขยับขึ้น11.75 จุดที่ 14,712.55 จุด แต่ตลาดผันผวนหลัง GDP ต่ำกว่าคาด
27 เม.ย. 2556

ดัชนีดาวโจนส์ตลาดหุ้นนิวยอร์กปิดขยับขึ้น11.75 จุดที่ 14,712.55 จุด แต่ตลาดผันผวนหลัง GDP ต่ำกว่าคาด 
ดัชนีดาวโจนส์ตลาดหุ้นนิวยอร์กปิดขยับขึ้นเมื่อคืนนี้ (26 เม.ย.) แต่ดัชนีอื่นๆปิดปรับตัวในแดนลบ ท่ามกลางภาวะตลาดที่ผันผวน โดยมีแรงถ่วงจากข้อมูลผลิตภัณฑ์มวลรวมภายในประเทศ (จีดีพี) ของสหรัฐที่ต่ำกว่าคาดในไตรมาสแรก
ปิดตลาด ดัชนีเฉลี่ยอุตสาหกรรมดาวโจนส์บวก 11.75 จุด หรือ 0.08% ปิดที่ 14,712.55 จุด ดัชนี S&amp;P 500 ลดลง 2.92 จุด หรือ 0.18% ปิดที่ 1,582.24 จุด และดัชนี Nasdaq ปรับลง 10.73 จุด หรือ 0.33% ปิดที่ 3,279.26 จุด
ตลาดเผชิญปัจจัยลบหลังจากกระทรวงพาณิชย์สหรัฐเปิดเผยว่า ตัวเลขประมาณการครั้งแรกของจีดีพีที่แท้จริงประจำไตรมาส 1/2556 ขยายตัว 2.5% ซึ่งต่ำกว่าที่นักเศรษฐศาสตร์ส่วนใหญ่คาดการณ์ แม้จะดีกว่าไตรมาส 4/2555 ที่ขยายตัวเพียง 0.4% 
ส่วนดัชนีความเชื่อมั่นผู้บริโภคช่วงท้ายเดือนเม.ย.จากรอยเตอร์/มหาวิทยาลัยมิชิแกน ลดลงสู่ระดับต่ำสุดในรอบ 3 เดือนที่ 76.4 หลังจากเพิ่มขึ้นแตะระดับสูงสุดในรอบ 4 เดือนที่ 78.6 ในเดือนมี.ค. ขณะที่ชาวอเมริกันมีมุมมองลบมากขึ้นเกี่ยวกับแนวโน้มเศรษฐกิจ